十里巖石壁
作者：沈與求
朝代：宋

paragraphs: 巨靈手擘青瑤璞，平削無痕看斧鑿。
六丁取將天路遙，雷電收威半空落。
至今崒嵂横道旁，絕壁萬仞青茫茫。
倚天屹立不可近，下視培塿如群羊。
蘚花斕斑風雨潰，藤梢夭矯蛟龍戲。
中開微竇走鳴泉，白虹吞吐涵秋氣。
泉流萬古潭水深，山寒無風鬰沈沈。
下田納納禾稼茂，發源沾溉初何心。
峭直誰令據當路，松柏蕭森半烟霧。
猶恐夜深魑魅驚，更遣山靈謹呵護。